Kongres kritizira nesuradnju obavještajnih agencija, manjak osoblja koje govori strane jezike (11/12/02) - 2002-12-11
Izvješće Kongresa sadrži dvadeset preporuka, kako bi se spriječili teroristički napadi
Kongresni panel u kojem su bili članovi Zastupničkog doma i Senata objavio je izvješće o obavještanim propustima koji su prethodili terorističkim napadima od 11. rujna prošle godine. Izvješće sadrži dvadeset preporuka o mjerama koje se trebaju poduzeti kako se slični napadi ne bi dogodili u budućnosti. Izvješće kritizira nesuradnju i nekoordiniranost obavještajnih službi te manjak osoblja koje govori strane jezike. Tekst izvješća odobrili su su sinoć članovi Odbora Senata i Zastupničkog doma. Članovi kongresnog tijela koje je sastavilo ovaj dokument pozvali su oba doma Kongresa da se založe za osnivanje ureda čelnika za obavještajne djelatnosti, u rangu ministra. Ovaj bi položaj u hijerarhijskom smislu bio iznad direktora CIA-e, Središnje obavještajne agencije, a nadgledao bi rad FBI-ja, Saveznog ureda za istrage i drugih obavještajnih agencija. Dužnosnici američke vlade izjavili su da ovom dokumentu - na kojem se radilo gotovo godinu dana - nije cilj ukazivati na odgovornost za propuste koji su prethodili prošlogodišnjim terorističkim napadima. Međutim, izvješće američkog Kongresa ukazuje na organizacione, sistemske probleme koji postoje u Središnjoj obavještajnoj službi i u Saveznom uredu za istrage. Predsjednik George Bush nedavno je potpisao zakon koji osniva neovisno istražno povjerenstvo kojem je također cilj uvtrditi propuste povezane s napadima na New York i Washington. Na čelu tog povjerenstva je Henry Kissinger, bivši američki državni tajnik i savjetnik za nacionalnu sigurnost.